ราคาทองคำปิดลบ นักลงทุนระวังการซื้อขายก่อนรู้ผล Brexit
สัญญาทองคำตลาดนิวยอร์กปิดลบเมื่อคืนนี้ (22 มิ.ย.) ซึ่งเป็นการปรับตัวลงติดต่อกัน 4 วันทำการ เนื่องจากนักลงทุนระมัดระวังการซื้อขายก่อนที่จะทราบผลการลงประชามติในอังกฤษในวันพฤหัสบดีนี้ เพื่อชี้ชะตาว่าสหราชอาณาจักรจะยังคงอยู่ในสหภาพยุโรป (EU) ต่อไปหรือไม่
23 มิ.ย. 2559

สำนักข่าวอินโฟเควสท์รายงานว่า สัญญาทองคำตลาด COMEX (Commodity Exchange) ส่งมอบเดือนส.ค.ลดลง 2.50 ดอลลาร์ หรือ 0.20% ปิดที่ระดับ 1,270.00 ดอลลาร์/ออนซ์, สัญญาโลหะเงินส่งมอบเดือนก.ค.ลดลง 0.70 เซนต์ หรือ 0.04% ปิดที่ 17.312 ดอลลาร์/ออนซ์, สัญญาพลาตินัมส่งมอบเดือนก.ค.เพิ่มขึ้น 2 ดอลลาร์ หรือ 0.20% ปิดที่ 983.50 ดอลลาร์/ออนซ์ และสัญญาพัลลาเดียมส่งมอบเดือนก.ย.พุ่งขึ้น 10.90 ดอลลาร์ หรือ 2% ปิดที่ 562.25 ดอลลาร์/ออนซ์
สัญญาทองคำปิดลบติดต่อกัน 4 วันทำการเมื่อคืนนี้ เนื่องจากนักลงทุนระมัดระวังการซื้อขายก่อนที่จะทราบผลการลงประชามติในอังกฤษ ผลการสำรวจโดย TNS ระบุว่า กลุ่ม OUT ได้รับคะแนน 43% ขณะที่กลุ่ม IN ได้รับคะแนน 41% ขณะที่ 16% ยังไม่ตัดสินใจ ส่วนผลการสำรวจของ Opinium ซึ่งเป็นสำนักสำรวจความเห็นอีกแห่งหนึ่ง ก็ได้แสดงให้เห็นเช่นกันว่า กลุ่ม OUT กำลังมีคะแนนนำหน้ากลุ่ม IN อยู่ 1%
สำหรับความเคลื่อนไหวล่าสุดที่ตลาดให้ความสนใจนั้น กองทุน SPDR Gold Trust ซึ่งเป็นกองทุน ETF ทองที่ใหญ่ที่สุดในโลก เพิ่มการถือครองทอง 0.39% สู่ระดับ 912.33 ตันเมื่อวานนี้ ซึ่งเป็นระดับสูงสุดนับตั้งแต่เดือนก.ย.2013